እቲ ኩነታት ካብ ሞንጎ ዝከታተሉ ሰብ ሞያ ሕግን ሕክምናዊ ረድኤት ክትረክብ ዝጽዕሩ ዝነበሩ ኣካላትን ዝርዝር ጉዳይ ኣዋጊዖምና ኣለዉ። ኽሲ ዘይምምስራቱ ኣብ ልዕሊ እዛ ጓል 14 ዓመት ህጻን ዘስካሕክሕ በደል ኣብጺሑ'ዩ ዝተብሃለ ዉልቀ ሰብ ክሳብ ሕዚ ክሲ ከምዘይተመስረቶ ጠበቓ እታ ግዳይ ንቢቢሲ ኣብሪሃ። እቲ ጉዳይ እናተኸታተለ ኣብ ዝነበረ ማሕበር ደቂ ኣንስትዮ ሰብ ሞያ ሕጊ ኢትዮጵያ፡ እትሰርሕ ላዕለወይቲ በዓልቲ ሞያ ሕጊ ኤልሳቤጥ ከበደ ንጹር ብዘይኾነ ምኽንያት እቲ ዉልቀ ሰብ ክሲ ከይመስረቶ ኣርባዕተ ወርሒ ከምዝበጽሐ ተዛሪባ። "ኽሲ ኣይተመስረተን፡ ክሳብ ሕዚ፡ ናይ ቖጸራ ግዘ'ዩ ዝበሃል ዘሎ። ፖሊስ መርመራ ኣይወዳእኹን እንተይሉ፡ ብመሰረት ሕጊ ልዕሊ 21 መዓልቲ ግዘ ቖጸራ ከጽንሕ ኣይኽእልን፡ መረዳእታ ከቕርብ ኣለዎ። ኮይኑ ግና ኣርባዕተ ወርሒ ኾይኑ ክሲ ኣይተመስረተን። ክሲ ንምምስራት እንታይ ከምዘጸገሞም ኣይንፈልጥን" ብምባል እቲ ዘሎ ኩነታት ትገልጽ። ጓል ኣንስተይቲ ዝሃረመ ፖሊስ ይምርመር "ንምሁራት ደቂ ኣንስትዯ ዝተኸልከለ?" ፖሊስ መረዳእታ ኣኪቡ ንዓቃቢ ሕጊ እንተመሓላልፍ፡ ስሩእ ቤት ፍርዲ ናይ ኽሲ መዝገብ ከምዝኸፍት እትገልጽ እታ ጠበቓ፡ ክሳብ ሕዚ ግና ኣብ ልዕሊ እቲ ዉልቀ ሰብ ዝተኸፈተ ናይ ኽሲ መዝገብ የለን። እዚ ከይዲ ንምንታይ'ዩ ዘንጊዑ?
